Document ID: 32007D0870

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Δεκεμβρίου 2007
για την έγκριση των σχεδίων εξάλειψης της κλασικής πανώλους των χοίρων στους αγριόχοιρους και του επείγοντος εμβολιασμού των αγριόχοιρων και των χοίρων των εκμεταλλεύσεων κατά της εν λόγω νόσου στη Ρουμανία για το 2008
[κοινοποιηθείσα υπό τον αριθμό Ε(2007) 6699]
(Το κείμενο στη ρουμανική γλώσσα είναι το μόνο αυθεντικό)
(2007/870/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας, και ιδίως το άρθρο 4 παράγραφος 3,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (1), και ιδίως το δεύτερο εδάφιο του άρθρου 16 παράγραφος 1, το δεύτερο εδάφιο του άρθρου 19 παράγραφος 3 και το τέταρτο εδάφιο του άρθρου 20 παράγραφος 2,
Εκτιμώντας τα ακόλουθα:
(1)
Η οδηγία 2001/89/ΕΚ θεσπίζει ελάχιστα κοινοτικά μέτρα για την καταπολέμηση της κλασικής πανώλους των χοίρων. Στα μέτρα αυτά προβλέπεται, μεταξύ άλλων, ότι τα κράτη μέλη πρέπει να υποβάλουν στην Επιτροπή σχέδιο μέτρων για την εκρίζωση της νόσου, μόλις επιβεβαιωθεί η ύπαρξη πρωτογενούς κρούσματος κλασικής πανώλους των χοίρων σε αγριόχοιρους. Τα μέτρα προβλέπουν επίσης τον επείγοντα εμβολιασμό των αγριόχοιρων και των χοίρων των χοιροτροφικών εκμεταλλεύσεων.
(2)
Η Ρουμανία έχει θεσπίσει πρόγραμμα για την παρακολούθηση και την καταπολέμηση της κλασικής πανώλους των χοίρων σε ολόκληρη την επικράτειά της. Το πρόγραμμα αυτό συνεχίζεται.
(3)
Η Επιτροπή εξέδωσε την απόφαση 2006/802/ΕΚ της Επιτροπής, της 23ης Νοεμβρίου 2006, για την έγκριση των σχεδίων εξάλειψης της κλασικής πανώλους των χοίρων στους αγριόχοιρους και του επείγοντος εμβολιασμού των αγριόχοιρων και των χοίρων των εκμεταλλεύσεων κατά της κλασικής πανώλους των χοίρων στη Ρουμανία (2), στο πλαίσιο μέτρων για την καταπολέμηση της κλασικής πανώλους των χοίρων. Η απόφαση 2006/802/ΕΚ εφαρμόζεται έως την 31η Δεκεμβρίου 2007.
(4)
Η κλασική πανώλης των χοίρων πλήττει τους αγριόχοιρους και τους χοίρους των χοιροτροφικών εκμεταλλεύσεων στη Ρουμανία.
(5)
Στις 29 Νοεμβρίου 2007 η Ρουμανία υπέβαλε στην Επιτροπή για έγκριση τροποποιημένο σχέδιο εξάλειψης της κλασικής πανώλους των χοίρων στους αγριόχοιρους για το 2008 και σχέδιο επείγοντος εμβολιασμού των αγριόχοιρων κατά της κλασικής πανώλους των χοίρων σε ολόκληρη την επικράτειά της για το 2008.
(6)
Επιπλέον, στις 29 Νοεμβρίου 2007 η Ρουμανία υπέβαλε στην Επιτροπή, για το 2008, τροποποιημένο σχέδιο επείγοντος εμβολιασμού των χοίρων των μεγάλων χοιροτροφικών εκμεταλλεύσεων με ιχνηθετικό εμβόλιο και σχέδιο επείγοντος εμβολιασμού των χοίρων των μικρότερων χοιροτροφικών εκμεταλλεύσεων με ζωντανό εξασθενημένο συμβατικό εμβόλιο.
(7)
Τα εν λόγω σχέδια, που υποβλήθηκαν από τη Ρουμανία, εξετάστηκαν από την Επιτροπή και κρίθηκε ότι είναι σύμφωνα προς την οδηγία 2001/89/ΕΚ. Ως εκ τούτου, πρέπει να εγκριθούν.
(8)
Προς το συμφέρον της υγείας των ζώων, η Ρουμανία πρέπει να διασφαλίσει την αποτελεσματική εφαρμογή των μέτρων που καθορίζονται στα εν λόγω σχέδια.
(9)
Η απόφαση 2006/779/ΕΚ της Επιτροπής, της 14ης Νοεμβρίου 2006, σχετικά με μεταβατικά μέτρα ελέγχου της υγείας των ζώων για την καταπολέμηση της κλασικής πανώλης των χοίρων στη Ρουμανία (3), εκδόθηκε λόγω της ενδημικής εμφάνισης της κλασικής πανώλους των χοίρων στην επικράτεια της Ρουμανίας.
(10)
Τα μέτρα που προβλέπονται στην απόφαση 2006/779/ΕΚ απαγορεύουν, μεταξύ άλλων, την αποστολή χοιρινού κρέατος, προϊόντων με βάση το χοιρινό κρέας και προϊόντων και παρασκευασμάτων που περιέχουν χοιρινό κρέας από τη Ρουμανία στα άλλα κράτη μέλη. Για το σκοπό αυτό, το εν λόγω κρέας και τα εν λόγω προϊόντα πρέπει να επισημαίνονται με ειδική επισήμανση. Επίσης, πρέπει να επισημαίνεται με την ίδια επισήμανση το νωπό κρέας που παράγεται από χοίρους οι οποίοι εμβολιάστηκαν στο πλαίσιο του επείγοντος εμβολιασμού σύμφωνα με την παρούσα οδηγία και να θεσπιστούν διατάξεις για τη διάθεση αυτού του κρέατος στην αγορά.
(11)
Τα μέτρα που προβλέπονται στην παρούσα απόφαση πρέπει να εγκριθούν ως μεταβατικά μέτρα εφαρμοστέα έως την 31η Δεκεμβρίου 2008.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σχέδιο εξάλειψης της κλασικής πανώλους των χοίρων στους αγριόχοιρους
Το σχέδιο εξάλειψης της κλασικής πανώλους των χοίρων στους αγριόχοιρους, στην περιοχή που καθορίζεται στο σημείο 1 του παραρτήματος, το οποίο υπέβαλε η Ρουμανία στην Επιτροπή στις 29 Νοεμβρίου 2007, εγκρίνεται.
Άρθρο 2
Σχέδιο για τον επείγοντα εμβολιασμό των αγριόχοιρων κατά της κλασικής πανώλους των χοίρων
Το σχέδιο επείγοντος εμβολιασμού των αγριόχοιρων κατά της κλασικής πανώλους των χοίρων, στην περιοχή που καθορίζεται στο σημείο 2 του παραρτήματος, το οποίο υπέβαλε η Ρουμανία στην Επιτροπή στις 29 Νοεμβρίου 2007, εγκρίνεται.
Άρθρο 3
Σχέδιο επείγοντος εμβολιασμού των χοίρων των χοιροτροφικών εκμεταλλεύσεων κατά της κλασικής πανώλους των χοίρων με ιχνηθετικό εμβόλιο
Το σχέδιο επείγοντος εμβολιασμού των χοίρων των χοιροτροφικών εκμεταλλεύσεων με ιχνηθετικό εμβόλιο κατά της κλασικής πανώλους των χοίρων, στην περιοχή που καθορίζεται στο σημείο 3 του παραρτήματος, το οποίο υπέβαλε η Ρουμανία στην Επιτροπή στις 29 Νοεμβρίου 2007, εγκρίνεται.
Άρθρο 4
Σχέδιο επείγοντος εμβολιασμού των χοίρων των χοιροτροφικών εκμεταλλεύσεων κατά της κλασικής πανώλους των χοίρων με ζωντανό εξασθενημένο συμβατικό εμβόλιο
Το σχέδιο επείγοντος εμβολιασμού των χοίρων των χοιροτροφικών εκμεταλλεύσεων με ζωντανό εξασθενημένο συμβατικό εμβόλιο κατά της κλασικής πανώλους των χοίρων, στην περιοχή που καθορίζεται στο σημείο 4 του παραρτήματος, το οποίο υπέβαλε η Ρουμανία στην Επιτροπή στις 29 Νοεμβρίου 2007, εγκρίνεται.
Άρθρο 5
Υποχρεώσεις της Ρουμανίας όσον αφορά το χοιρινό κρέας
Η Ρουμανία διασφαλίζει ότι το κρέας που προέρχεται από χοίρους:
α)
οι οποίοι εμβολιάστηκαν με ιχνηθετικό εμβόλιο σύμφωνα με το άρθρο 3 της παρούσας απόφασης περιορίζεται στην εθνική αγορά και δεν αποστέλλεται στα άλλα κράτη μέλη·
β)
οι οποίοι εμβολιάστηκαν σύμφωνα με τα άρθρα 3 και 4 της παρούσας απόφασης επισημαίνεται με ειδική υγειονομική ή αναγνωριστική επισήμανση η οποία δεν επιτρέπει σύγχυση με την κοινοτική σφραγίδα που αναφέρεται στο άρθρο 4 της απόφασης 2006/779/ΕΚ·
γ)
οι οποίοι εμβολιάστηκαν με ζωντανό εξασθενημένο συμβατικό εμβόλιο σύμφωνα με το άρθρο 4 της παρούσας απόφασης περιορίζεται για ιδιωτική εγχώρια κατανάλωση και δεν αποστέλλεται στα άλλα κράτη μέλη.
Άρθρο 6
Υποχρεώσεις της Ρουμανίας όσον αφορά την πληροφόρηση
Η Ρουμανία εξασφαλίζει ότι υποβάλλεται στην Επιτροπή και στα κράτη μέλη, σε μηνιαία βάση, έκθεση σχετικά με την εφαρμογή των σχεδίων επείγοντος εμβολιασμού των χοίρων, όπως προβλέπεται στα άρθρα 3 και 4, η οποία περιλαμβάνει τουλάχιστον τις ακόλουθες πληροφορίες για κάθε κομητεία:
α)
το συνολικό αριθμό εκμεταλλεύσεων και το συνολικό αριθμό χοίρων ανά κατηγορία, όπως καθορίζεται στο πρόγραμμα εξάλειψης·
β)
ανά κατηγορία εκμετάλλευσης, το μηνιαίο και το συνολικό αριθμό εκμεταλλεύσεων και χοίρων όπου πραγματοποιήθηκε επείγων εμβολιασμός·
γ)
το μηνιαίο και το συνολικό αριθμό δόσεων των διαφόρων εμβολίων που χρησιμοποιήθηκαν·
δ)
το μηνιαίο και το συνολικό αριθμό δοκιμών παρακολούθησης που πραγματοποιήθηκαν και τα αποτελέσματα των εν λόγω δοκιμών.
Άρθρο 7
Μέτρα συμμόρφωσης της Ρουμανίας
Η Ρουμανία λαμβάνει τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύει. Ενημερώνει αμέσως την Επιτροπή σχετικά.
Άρθρο 8
Εφαρμογή
Η παρούσα απόφαση εφαρμόζεται από την 1η Ιανουαρίου 2008 έως την 31η Δεκεμβρίου 2008.
Άρθρο 9
Αποδέκτης
Η παρούσα απόφαση απευθύνεται στη Ρουμανία.
Βρυξέλλες, 21 Δεκεμβρίου 2007.

Labels: 0
18
20
6